Document ID: 31993D0115

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Φεβρουαρίου 1993 με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών εκ δανείων που έχουν χορηγηθεί για σχέδια κοινού ενδιαφέροντος σε ορισμένες τρίτες χώρες
(93/115/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής (1),
τη γνώμη του Ευρωπαϊκού Κοινοβουλιου (2),
Εκτιμώντας:
ότι το Συμβούλιο της 13ης και 14ης Μαΐου 1991 αποφάσισε, βάσει ανακοίνωσης της Επιτροπής, την περιορισμένη επέκταση των παρεμβάσεων της Ευρωπαϊκής Τράπεζας Επενδύσεων (ΕΤΕ) στις τρίτες χώρες με τις οποίες η Κοινότητα έχει συνάψει συμφωνίες συνεργασίας-
ότι το Συμβούλιο της 8ης Ιουλίου 1991 επιβεβαίωσε αυτές τις κατευθυντήριες γραμμές-
ότι το Συμβούλιο της 19ης Μαΐου 1992 εξέδωσε τις κατευθυντήριες γραμμές που πρέπει να ισχύουν για τα δάνεια που χορηγεί η ΕΤΕ στις τρίτες χώρες με τις οποίες η Κοινότητα έχει συνάψει συμφωνίες συνεργασίας-
ότι το Συμβούλιο κάλεσε την ΕΤΕ να προβεί, σύμφωνα με το καταστατικό και τα συνήθη κριτήριά της, στη χορήγηση δανείων για σχέδια κοινού ενδιαφέροντος σε ορισμένες τρίτες χώρες, με την κάλυψη εγγύησης-
ότι, σύμφωνα με τα συμπεράσματα του Ευρωπαϊκού Συμβουλίου της 11ης και 12ης Δεκεμβρίου 1992, θα συσταθεί, το συντομότερο δυνατόν, ένα ταμείο εγγυήσεων, προκειμένου να καλυφθούν κατάλληλα από τον προϋπολογισμό οι εγγυήσεις των κοινοτικών δανείων που χορηγούνται σε τρίτες χώρες,
ΑΠΟΦΑΣΙΖΕΙ:
Άρθρο 1
Η Κοινότητα παρέχει πλήρη εγγύηση στην Ευρωπαϊκή Τράπεζα Επενδύσεων (ΕΤΕ), στην περίπτωση που η ΕΤΕ δεν εισπράξει τις πληρωμές που αντιστοιχούν σε δάνεια που έχουν χορηγηθεί, σύμφωνα με τα συνήθη κριτήριά της, στις τρίτες χώρες με τις οποίες η Κοινότητα έχει συνάψει συμφωνίες συνεργασίας. Καθορίζεται συνολικό ανώτατο όριο 250 εκατομμυρίων Ecu κατ' έτος για μια περίοδο τριών ετών. Αυτό το ανώτατο όριο επανεξετάζεται στο τέλος της περιόδου αυτής.
Για το σκοπό αυτό, η ΕΤΕ και η Επιτροπή καθορίζουν τους όρους υπό τους οποίους παρέχεται η εγγύηση.
Άρθρο 2
Η Επιτροπή ενημερώνει, κάθε έξι μήνες, το Ευρωπαϊκό Κοινοβούλιο και το Συμβούλιο για το ρυθμό χρησιμοποίησης των εγγυημένων δανείων. Γι' αυτό το σκοπό, η ΕΤΕ διαβιβάζει στην Επιτροπή όλα τα απαραίτητα στοιχεία για μια πλήρη ενημέρωση του Ευρωπαϊκού Κοινοβουλίου και του Συμβουλίου.
Άπαξ ετησίως, η Επιτροπή διαβιβάζει στο Ευρωπαϊκό Κοινοβούλιο και το Συμβούλιο έκθεση αξιολόγησης της εφαρμογής της παρούσας απόφασης.
Βρυξέλλες, 15 Φεβρουαρίου 1993.

Labels: 2
15
5